Vladas Stauskas

Vladas Stauskas (1932 m. gruodžio 21 d. Kaune – 2014 m. lapkričio 19 d. Kaune) – Lietuvos kraštovaizdžio architektas, urbanistas.

 Biografija 
Iki 1945 m. gyveno Dusetų miestelyje, savivaldybės tarnautojo šeimoje, taip pat pas senelius gretimame Paeglynės kaime. 1941–1944 m. mokėsi Dusetų progimnazijoje, 1945–1947 m. Kauno „Aušros“ gimnazijoje. Nuo 14 metų dirbo braižytoju architektūrinėse dirbtuvėse. 1947–1951 m. mokėsi Kauno politechnikume, įgijo techniko-architekto kvalifikaciją. 1951–1957 m. studijavo Kauno politechnikos institute, įgijo inžinieriaus architekto diplomą.

1956–1961 m. Miestų statybos projektavimo instituto Kauno filialo architektas. 1968–1992 m. Statybos ir architektūros instituto Rekreacinės ir landšafto architektūros (vėliau – Kraštotvarkos) sektoriaus vadovas. 1985 m. architektūros mokslų daktaras. 1987 m. profesorius.http://www.mokslas.mii.lt/mokslas/SRITYS/duom00.php?pav=S&sritis=H 

Aktyviai prisidėjo prie Vytauto Didžiojo universiteto atkūrimo: 1989 m. išrinktas VDU Atkūrimo tarybos nariu, 1989–1996 m. Atkuriamojo Senato narys; iki 2005 m. buvo renkamas VDU Senato nariu. 1991–1993 m. Lietuvos mokslo tarybos narys. 1992–2000 m. VDU Menų fakulteto dekanas, nuo 2001 m. profesorius.

Nuo 1958 m. Lietuvos architektų sąjungos narys. 1995 m. naujai įkurtos Lietuvos kraštovaizdžio architektų sąjungos valdybos pirmininkas. Lietuvos buriuotojų sąjungos narys.http://www.menufakultetas.vdu.lt/var/uploads/editor/Vladas%20Stauskas%20CV.pdf 

Palaidotas Panemunės kapinėse.

 Kūryba 
Suprojektavo 17 pastatų, iš kurių 12 yra pastatyti. Tarp žinomiausių darbų – Pramoninės statybos projektavimo institutas „Pramprojektas“ Kaune (1965 m., kartu su Algimantu Sprindžiu), gyvenamųjų namų kvartalas Nidoje, Kopų gatvėje (1974 m., kartu su Vygandu Raginiu), poilsio namai „Kregždutė“ prie Palangos (1974 m.), Juliaus Janonio aikštės Kaune architektūros ansamblio projektas (1975 m.), poilsio namai „Ąžuolas“ Pervalkoje (1981 m., kartu su Petru Gecevičiumi). Su kitais parengė Palangos (1959 m. ir 1972 m.), Neringos (1968 m. ir 1978 m.) generalinius planus.

 Bibliografija 
 Градостроительная организация районов и центров отдыха. – Ленинград: Стройиздат, 1977. – 164 p.: iliustr.
 Формирование рекреационной среды Литовской ССР: аналитический обзор. – Vilnius, 1984. – 59 p.: iliustr.
 Architektūra, aplinka, atostogos. – Kaunas: VDU leidykla, 2012. – 387 p.: iliustr. – ISBN 978-9955-12-792-5

 Įvertinimas 
 1968 m. LSSR valstybinė premija (su kitais)
 1976 m. LSSR valstybinė premija, už Juliaus Janonio (dab. Vienybės) aikštės Kaune architektūrinį ansamblį (su kitais)
 1979 m. LTSR nusipelnęs architektas
 2003 m. ordino „Už nuopelnus Lietuvai“ Riterio kryžius http://www3.lrs.lt/pls/inter3/dokpaieska.showdoc_l?p_id=205777
 2008 m. Kauno miesto savivaldybės kultūros ir meno premija http://www.elta.lt/zinute_pr.php?inf_id=848753 
 2009 m. Lietuvos vardo 1000-mečio medalis (Neringos savivaldybė)
 2010 m. II laipsnio Santakos garbės ženklas (Kauno m. savivaldybė) http://www.kamane.lt/Aukso-fondas2/Santakos-zenklas 
 2013 m. Vyriausybės kultūros ir meno premija

 Šaltiniai 

 Literatūra 
 Architektas Vladas Stauskas: kūrybos ir mokslo keliu / sud. Leonardas Vaitys. – Vilnius: Archiforma, 2008. – 119 p.: iliustr. – ISBN 978-9955-927-00-6

Kategorija:LTSR valstybinės premijos laureatai
Kategorija:Lietuvos architektai
Kategorija:VDU dėstytojai
Kategorija:Lietuvos urbanistai
Kategorija:KU dėstytojai